പ്രതിഷേധ ആഹ്വാനവുമായി അതിരൂപത ഫിഷറീസ് മിനിസ്ട്രി തിരുവനന്തപുരം: മത്സ്യക്കച്ചവട സ്ത്രീകള്ക്ക് നേരെ വര്ധിച്ചു വരുന്ന അക്രമങ്ങള് അവസാനിപ്പിക്കണമെന്നും, കൊല്ലം പാരിപ്പള്ളി പോലീസ് സ്റ്റേഷന് പരിധിയില് പോലീസ് ഉദ്യോഗസ്ഥരില് നിന്നും മത്സ്യക്കച്ചവട സ്ത്രീക്കു നേരിടേണ്ടി വന്ന ആക്രമണത്തിനെതിരേയും അതിരൂപതാ ഫിഷറീസ് മിനിസ്ട്രിയുടെ നേതൃത്വത്തില് പ്രതിഷേധം സംഘടിപ്പിക്കുന്നു. തിരുവനന്തപുരം അതിരൂപതയിലെ എല്ലാ ഇടവകകളുടെയും നേതൃത്വത്തില് ഇടവകയിലെ മത്സ്യകച്ചവട സ്ത്രീ ഫോറത്തിന്റെ അംഗങ്ങളുടെ നേതൃത്വത്തില് നാളെ രാവിലെ 10.30നു പ്രതിഷേധ ധര്ണ നടത്തും. തിരുവനന്തപുരം നഗരത്തിന്റെ പല ഭാഗത്തായും ഓരോ ഇടവകയുടെ പ്രധാനപ്പെട്ട ജംഗ്ഷനിലാണ് ധര്ണ. രൂപത മത്സ്യവിപണന സ്ത്രീ ഫോറം, മത്സ്യത്തൊഴിലാളിഫോറം, ടിഎസ്എസ്, കെഎല്സിഎ, കെസിവൈഎം എന്നിവയുടെ സഹകരണത്തോടെ ഫിഷറീസ് മിനിസ്ട്രിയുടെ നേതൃത്വത്തിലാണ് ധര്ണ. 15 പേരടങ്ങുന്ന ഓരോ ഗ്രൂപ്പുകളായി ഇടവകതലത്തില് കോവിഡ് മാനദണ്ഡങ്ങള് പാലിച്ചു പ്രതിഷേധങ്ങള് സംഘടിപ്പിക്കും. ഇതിനായുള്ള ക്രമീകരണങ്ങള് ഇടവകതലത്തില് ഒരുക്കുമെന്നു ഫിഷറീസ് മിനിസ്ട്രി ഡയറക്ടര് ഫാ. ഷാജിന് ജോസ് അറിയിച്ചു.